Weerdiens waarsku oor donderstorms, erge windArgieffoto Die Suid-Afrikaanse Weerdiens (SAWD) het Woensdag gewaarsku dat onderskeidelik erge donderstorms, stormsterk winde en uiters hoë brandgevaar vandag en môre op verskillende plekke in die land sal voorkom. Die weerdiens waarsku dat uiters hoë brandgevaartoestande vandag in die noordwestelike dele van die Namakwa-distrik sal heers, asook in die noordelike en westelike dele van Limpopo. Terwyl dié gebiede droë en winderige toestande sal ervaar, word erge donderstorms vir ander provinsies voorspel. Volgens die weerdiens sal daar vandag na verwagting erge donderstorms oor die oostelike hoëveld van Mpumalanga voorkom, asook oor die suidelike en suidoostelike dele van Limpopo. Dit word voorspel dat temperature in Gauteng van vandag af sal daal en dat bewolkte en nat toestande in dié provinsie ervaar sal word. Inwoners is gewaarsku dat swaar donderstorms wat met erge hael, swaar reënval en skadelike winde gepaard kan gaan, vir Donderdag oor die provinsie verwag word. Swaar reënval word ook Donderdag aan die KwaZulu-Natalse kus en die aanliggende binneland en noordelike gedeeltes van die provinsie verwag. Kaapstad sal na verwagting vandag gedeeltelik bewolk wees met reënval wat plek-plek kan voorkom met gepaardgaande matige wind. Die weerdiens het egter gewaarsku dat die verwagte UVB-sondbrandindeks vandag uiters hoog in die Moederstad sal wees. In die George-gebied, waar verwoestende brande al dae lank woed, word bewolkte tot gedeeltelik bewolkte weer vir vandag voorspel. Daar is ook ŉ moontlikheid van enkele reënbuie wat na verwagting teen vanaand heeltemal sal opklaar. Hou die SAWD se amptelike sosialemediakanale dop vir die jongste inligting.